Euroopan yhteisön ja Latvian tasavallan välisessä kalastussuhteita koskevassa sopimuksessa määrättyjä yhteisyrityksiä koskevista ehdoista tehty Pöytäkirja N:o I



Virallinen lehti nro L 048 , 19/02/1998 s. 0002 - 0005



Euroopan yhteisön ja Latvian tasavallan välisessä kalastussuhteita koskevassa sopimuksessa määrättyjä yhteisyrityksiä koskevista ehdoista tehty PÖYTÄKIRJA N:o I 1 artikla Tässä pöytäkirjassa yhteisyrityksellä tarkoitetaan seuraavaa: Mikä tahansa Latvian lainsäädännön alainen yritys, joka on yhden tai useamman yhteisön laivanvarustajan ja yhden tai useamman Latviasta olevan yhteistyökumppanin muodostama ja jonka tarkoituksena on Latvian lipun alla purjehtivia aluksia käyttäen kalastaa ja mahdollisesti hyödyntää Latvian kalastuskiintiöitä ensisijaisesti yhteisön markkinoille suuntautuvia toimituksia silmällä pitäen. 2 artikla 1. Osapuolet luovat suotuisat edellytykset sellaisten Latvian ja yhteisön laivanvarustajien välisten kalatalousalan yhteisyritysten perustamiseksi, joiden tarkoituksena on yhteisesti hyödyntää Latvian kalavaroja tässä pöytäkirjassa määrättyjen ehtojen mukaisesti. 2. Latvia varmistaa tällaisten Latvian vesillä toimivien yhteisyritysten syrjimättömän, oikeudenmukaisen ja tasapuolisen kohtelun sekä antaa niille mahdollisuuden päästä Latvian kalastusalusten kanssa samoin perustein hyödyntämään Latvian kalavaroja. 3. Rohkaistakseen yhteisyritysten perustamista ja osana laivastonsa rakenneuudistusta yhteisö helpottaa yhteisön alusten siirtymistä purjehtimaan Latvian lipun alla. Näitä uuden lipun alla purjehtivia ja Latvian kalastuslaivastoon liitteessä II tarkoitetulla rahoitusavulla liitettyjä aluksia ei saa liittää takaisin yhteisön laivastoon. 4. Yhteisöstä peräisin olevien, uuden lipun alla purjehtivien alusten liittyminen ei saa lisätä Latvian kalastuslaivaston kokonaiskapasiteettia. Tämän vuoksi ja osana kalastusteollisuutensa teknistä uudistamista Latvian on siirrettävä korvatuilta aluksilta peruutetut kalastusluvat uusille kalastuslaivastoonsa liitetyille aluksille. 3 artikla Osapuolten on valittava 2 artiklassa määrättyjä yhteisyrityksiä koskevat hankkeet. Tätä tarkoitusta varten perustetaan sekakomitea, jonka tehtävänä on - arvioida osapuolten esittämiä, pöytäkirjan 2 artiklassa tarkoitettujen yhteisyritysten perustamista tarkoittavia hankkeita liitteessä I esitettyjen perusteiden mukaisesti, - varmistaa hankkeiden asianmukainen hallinto ja valvoa hankkeille tämän pöytäkirjan 5 artiklan mukaisesti myönnetyn rahoitustuen käyttöä. Sekakomitea kokoontuu kerran vuodessa vuorotellen Riiassa ja Brysselissä sekä poikkeuksellisesti toisen osapuolen vaatimuksesta; kumpikin osapuoli päättää valtuuskuntansa kokoonpanosta. 4 artikla 1. Edellä 2 artiklassa tarkoitettujen yhteisyritysten perustamisen edistämiseksi osapuolten valitsemien hankkeiden on oltava liitteessä II määrättyjen ehtojen mukaisesti tukikelpoisia. 2. Edellä 1 kohdassa tarkoitettu rahoitustuki maksetaan yhteisön laivanvarustajalle osakorvauksena sille Latviaan perustetusta yhteisyrityksestä aiheutuneesta rahoitusosuudesta sen jälkeen, kun kyseinen alus on poistettu yhteisön rekisteristä. 3. Yhteisö myöntää Latviaan perustetuille uusille yhteisyrityksille rahoitustukea, joka on viisitoista prosenttia yhteisön laivanvarustajalle myönnetystä määrästä. Yhteisö maksaa tämän käyttöpääoman muodossa myönnettävän rahoitustuen Latvian maatalousministeriön kalastusosastolle, jonka Latvian hallitus on valtuuttanut määräämään sen käyttötavoista ja hallinnosta. Latvian maatalousministeriön kalastusosasto antaa sekakomitealle tiedon siitä, miten näitä varoja käytetään. 5 artikla Euroopan komissio maksaa sopimuksen 5 artiklassa ja tämän pöytäkirjan 4 artiklassa tarkoitettujen yhteisyritysten perustamista koskevana rahoitustukena 2 500 000 ecua tämän pöytäkirjan voimassaoloaikana. 6 artikla 1. Uuden lipun alla purjehtivien alusten, jotka toimivat yhteisyrityksissä, miehistön ja päällikön on oltava Latvian kansalaisia tai pysyvästi Latviassa asuvia. 2. Mainittujen miehistön jäsenten työsopimukset on tehtävä Latviassa laivanvarustajien edustajien sekä kyseisten miehistön jäsenten välillä ja niihin on sisällyttävä Latvian lainsäädännön mukaiset sosiaaliturvajärjestelyt sekä henki- ja tapaturmavakuutukset. 7 artikla 1. Tämä pöytäkirja tulee voimaan päivänä, jona osapuolet ilmoittavat toisilleen tätä varten tarvittavien menettelyjen päätökseen saattamisesta. 2. Tämä pöytäkirja on tehty kolmeksi vuodeksi. Ennen tämän pöytäkirjan voimassaoloajan päättymistä osapuolet aloittavat neuvottelut päättääkseen pöytäkirjaa ja/tai liitteitä koskevista, seuraavana kautena mahdollisesti tarvittavista muutoksista. 8 artikla Tämä pöytäkirja laaditaan kahtena kappaleena englannin, espanjan, hollannin, kreikan, italian, portugalin, ranskan, ruotsin, saksan, suomen ja tanskan sekä latvian kielellä, ja jokainen teksti on yhtä todistusvoimainen. Euroopan yhteisön puolesta Latvian tasavallan puolesta LIITE I Hankkeiden valintaa koskevat menetelmät ja perusteet 1. Osapuolet antavat toisilleen tietoja sellaisista hankkeista, joita on esitetty tämän pöytäkirjan 2 artiklan mukaisten yhteisyritysten muodostamiseksi ja jotka voivat saada yhteisön rahoitustukea. 2. Hankkeet on esitettävä yhteisölle kyseisen jäsenvaltion tai kyseisten jäsenvaltioiden toimivaltaisten viranomaisten välityksellä. 3. Yhteisö esittää sekakomitean käsiteltäväksi luettelon hankkeista, jotka voivat saada tämän pöytäkirjan 5 artiklan mukaista rahoitustukea. Sekakomitea arvioi hankkeet seuraavien perusteiden mukaan: a) aiottuihin kalastustoimiin soveltuva teknologia, b) kohteena olevat lajit ja kalastusvyöhykkeet, c) aluksen ikä, d) yhteisön laivanvarustajan ja latvialaisen yhteistyökumppanin aiempi kokemus kalastusalalta. 4. Sekakomitea suosittelee osapuolille 3 kohdassa määrättyjen perusteiden mukaisesti valittuja hankkeita. 5. Kun osapuolet ovat hyväksyneet hankkeet, yhteisö toimittaa latvialaiselle osapuolelle luettelon toteutettavaksi valituista hankkeista. LIITE II Yhteisyrityksille myönnettävän tuen määrä >TAULUKON PAIKKA> Edunsaajille yhteisyrityksen perustamista varten maksetut palkkiot saavat olla enintään seuraavien määrien suuruiset: - 15 vuotta vanhat alukset: katso edellä oleva taulukko, - alle 15 vuotta vanhat alukset: edellä olevan taulukon asteikko korotettuna 1,5 prosentilla kutakin 15 vuoden alittavaa vuotta kohden; yhteisyrityksen perustamista edeltävien kymmenen vuoden aikana aluksen saaman rakennus- ja/tai uudistamistuen johdosta tukea kuitenkin vähennetään suhteessa kuluneeseen aikaan, eivätkä 5 vuotta tai sitä uudemmat alukset saa lainkaan rahoitustukea, - yli 15 vuotta vanhat alukset: edellä olevan taulukon asteikko vähennettynä 1,5 prosentilla 15 vuoden ylittävää vuotta kohden. Euroopan yhteisön jäsenvaltioiden rahoitusosuus on 25 prosenttia edellä mainituista määristä niiden hankkeiden osalta, jotka koskevat aiemmin kyseisen jäsenvaltion lipun alla purjehtineita Latvian tasavallan lipun alle siirtyneitä aluksia.